b'\n_START_ARTICLE_\nAndr\xc3\xa9 Sch\xc3\xbcrrle\n_START_SECTION_\nPo\xc4\x8detci\n_START_PARAGRAPH_\nSch\xc3\xbcrrle je nogomet po\xc4\x8deo igrati u omladinskoj \xc5\xa1koli lokalnog kluba Ludwigshafener SC. Od 2006. trenira u juniorima Mainza 05 za koje je nastupao do 2009. kada prelazi u seniorsku mom\xc4\x8dad.\n_START_SECTION_\nMainz 05\n_START_PARAGRAPH_\nIgra\xc4\x8d je za Mainz odigrao prvu bundesliga\xc5\xa1ku utakmicu protiv Bayer Leverkusena (2:2) u prvom kolu sezone 2009./10. Ve\xc4\x87 19. rujna iste godine igra\xc4\x8d zabija prva dva gola u gostuju\xc4\x87oj 3:2 pobjedi protiv Bochuma. Nakon tjedan dana, Sch\xc3\xbcrrle je sa Mainzom potpisao prvi profesionalni ugovor._NEWLINE_U svojoj debitantskoj sezoni Andr\xc3\xa9 je propustio samo jednu prvenstvenu utakmicu te je zabio pet golova i ostvario tri asistencije. Mainz 05 je tu sezonu zavr\xc5\xa1io na devetom mjestu._NEWLINE_U rujnu 2010. klub je objavio da je Sch\xc3\xbcrrle potpisao petogodi\xc5\xa1nji ugovor za Bayer Leverkusen kojem \xc4\x87e se pridru\xc5\xbeiti zavr\xc5\xa1etkom sezone 2010./11. Vjeruje se da je iznos transfera iznosio 6,5 milijuna GBP. Igra\xc4\x8d je tu sezonu odigrao briljantno zabiv\xc5\xa1i 15 golova u 34 bundesliga\xc5\xa1ke utakmice. Time je sru\xc5\xa1io rekord biv\xc5\xa1eg Mainzovog igra\xc4\x8da Mohameda Zidana koji je u sezoni 2006./07. zabio 14 golova.\n_START_SECTION_\nBayer Leverkusen i Chelsea\n_START_PARAGRAPH_\nIgra\xc4\x8d je za Bayer debitirao u utakmici njema\xc4\x8dkog kupa protiv dresdenskog Dynama gdje je i zabio prvi gol za klub. Prvi pogodak u Bundesligi je zabio sredinom listopada Borussiji M\xc3\xb6nchengladbach dok je prvi pogodak u europskim natjecanjima zabio u doma\xc4\x87oj pobjedi protiv Valencije u Ligi prvaka. Sezonu 2011./12. je zavr\xc5\xa1io sa \xc5\xa1est prvenstvenih golova budu\xc4\x87i da je igrao na poziciji krila a ne kao napada\xc4\x8d \xc5\xa1to je uglavnom bio u Mainzu._NEWLINE_U svibnju 2012. objavljena je vijest da je Chelsea zainteresiran za dovo\xc4\x91enjem Sch\xc3\xbcrrlea. Bayer je tu vijest potvrdio navev\xc5\xa1i da je igra\xc4\x8deva cijena 15 milijuna GBP. Tako\xc4\x91er, sportski direktor kluba Rudi V\xc3\xb6ller je rekao da je londonski klub bio zainteresiran za igra\xc4\x8da jo\xc5\xa1 u ljeto 2011._NEWLINE_U dresu Bluesa, Sch\xc3\xbcrrle je debitirao 18. kolovoza 2013. u\xc5\xa1av\xc5\xa1i u igru u 67. minuti kao zamjena De Bruyneu u doma\xc4\x87oj 2:0 pobjedi nad Hull Cityjem.\n_START_SECTION_\nVfL Wolfsburg\n_START_PARAGRAPH_\nZadnjeg dana zimskog prijelaznog razdoblja Sch\xc3\xbcrrle prelazi u njema\xc4\x8dki VfL Wolfsburg. Transfer je procijenjen na 22 milijuna GBP. Ondje je stigao kao zamjena za Ivicu Oli\xc4\x87a koji je se vratio u HSV. U svojih osamnaest mjeseci sa njema\xc4\x8dkim klubom, Sch\xc3\xbcrrle je odigrao 62 slu\xc5\xbebenih utakmica, postigao 13 golova te 10 asistencija.\n_START_SECTION_\nBorussia Dortmund\n_START_PARAGRAPH_\nU srpnju 2016. godine je Sch\xc3\xbcrrle potpisao sa Borussijom Dortmund. Nije poznato koliko su \xc5\xbduti-crni platili za reprezentativca Elfa, no pretpostavlja se da je cijena oko 30 milijuna eura. Sch\xc3\xbcrrle je potpisao do 2021. Sch\xc3\xbcrrle je tog ljeta bio osmo poja\xc4\x8danje dortmundskog kluba.\n_START_SECTION_\nReprezentativna karijera\n_START_PARAGRAPH_\nAndr\xc3\xa9 je najprije igrao za njema\xc4\x8dku do 19 reprezentaciju a nakon impresivnih igara u Mainzu, preba\xc4\x8den je u nacionalni do 21 sastav._NEWLINE_U studenom 2010. Sch\xc3\xbcrrle dobiva prvi poziv u seniorsku reprezentaciju za koju je debitirao u prijateljskoj utakmici protiv \xc5\xa0vedske u\xc5\xa1av\xc5\xa1i u igru u 79. minuti. Time su Sch\xc3\xbcrrle i Mario G\xc3\xb6tze postali prvi njema\xc4\x8dki reprezentativci koji su ro\xc4\x91eni u ujedinjenoj Njema\xc4\x8dkoj._NEWLINE_Debitantski gol za reprezentaciju Andr\xc3\xa9 Sch\xc3\xbcrrle je zabio Urugvaju u prijateljskoj utakmici 29. svibnja 2011._NEWLINE_Njema\xc4\x8dki izbornik Joachim L\xc3\xb6w uvrstio je igra\xc4\x8da na popis reprezentativaca za EURO 2012. u Poljskoj i Ukrajini \xc5\xa1to je za Andr\xc3\xa9a prvo veliko natjecanje u dresu Elfa._NEWLINE_S Elfom je 2014. godine postao svjetski prvak osvojiv\xc5\xa1i Svjetsko prvenstvo koje se odr\xc5\xbeavalo u Brazilu._NEWLINE_Njema\xc4\x8dki nogometni izbornik objavio je u svibnju 2016. popis za nastup na Europsko prvenstvo u Francuskoj, na kojem se nalazi Sch\xc3\xbcrrle.'